Sa nofs siegħa qabel ma għalqet il-votazzjoni fl-elezzjoni ġenerali fil-Libja, 400,000 biss minn miljun u nofs votant eliġibbli kienu vvutaw. L-elezzjoni kienet ukoll imtappna bi vjolenza fatali. Mill-inqas tliet suldati inqatlu f’Bengażi f’dak li uffiċjali qalu kien attakk mill-miliżji Iżlamiċi. Kien hemm ukoll spluzzjoni f’postazzjoni tal-votazzjoni f’Sirte fejn il-miliżji huma b’saħħithom. F’Derna, fejn ukoll hemm prezenza qawwja ta’ Iżlamiċi, ma vvutawx għax bezgħu minn xi attack waqt li f’Kufra fetħu biss ħamsa minn 15-il postazzjoni għal raġunijiet ta’ sigurtà. TINQATEL ATTIVISTA U JAĦTFU LIL ŻEWĠHA Sadanittant, nies armati mhux magħrufa daħlu fid-dar f’Bengażi ta’ Salwa Abugaigis, attivista tad-drittijiet ċivili, u sparawlha f’rasha wara li laħqet ivvutat. Bughagis kienet prominent fir-rivoluzzjoni li neħħiet mis-setgħa u qatlet lil Gaddafi. Għad mhux magħruf x’sar minn żewġha, li aktarx ħaduh magħhom dawk li sparawlha.